**5. NAPIREND**

**E l ő t e r j e s z t é s**

**Mindszentkálla Község Önkormányzata Képviselő-testületének**

**2020. szeptember 24-i nyilvános ülésére**

**Tárgy: Mindszentkálla Község Önkormányzata Képviselő-testülete az egyes szociális ellátások szabályozásáról szóló önkormányzati rendelete módosításáról.**

**Előterjesztő: Csombó Zoltán polgármester**

**Előkészítette: Nagy Éva ügyintéző**

**Előterjesztő Jogszabállyal nem ellentétes**

**dr. Szabó Tímea, jegyző**

Tisztelt Képviselő-testület!

Az Önkormányzat rendeletében a 18. év feletti tartósan beteg személy ápolására tekintettel nyújtott települési támogatás összege havi 28.500 Ft.

A szociális igazgatásról és szociális ellátásokról szóló 1993. évi III. törvény 45. § (2a)bekezdése szerint a 18. életévét betöltött tartósan beteg hozzátartozójának ápolását, gondozását végző személy részére megállapított települési támogatás a társadalombiztosítási tárgyú jogszabályok alkalmazásában ápolási díjnak minősül, ha az ellátás önkormányzati rendeletben szabályozott havi összege eléri az ápolási díj központi költségvetésről szóló törvényben meghatározott alapösszegének a 80%-át.

Magyarország 2020. évi központi költségvetéséről szóló 2019. évi LXXI. törvény 64. § (2) bekezdésének c) pontja szerint a Szoctv. 44. § (1) bekezdése szerinti ápolási díj havi alapösszege a 2020. évben 39.365 forint.

A költségvetési törvényben meghatározott alapösszeg 80 %-a 31.720 Ft, a 18. éven felüli tartósan beteg személy ápolására tekintettel nyújtott települési támogatás összegét 2020 évben ekkora összegben szükséges meghatározni ahhoz, hogy a támogatás a társadalombiztosítási tárgyú jogszabályok vonatkozásában ápolási díjnak minősüljön.

Figyelemmel az alapösszeg évenkénti változására célszerű a támogatás összegét nem összegszerűen, hanem a költségvetési törvényben meghatározott alapösszeg %-ában meghatározni a rendeletben.

A lakhatási kiadásokra tekintettel nyújtott települési támogatás esetében a támogatás összege az öregségi nyugdíjminimum 0-100 %-áig havi 6000 Ft-ban, míg az öregségi nyugdíjminimum 101%-150%-ig havi 3000 Ft-ban került meghatározásra.

A Képviselő testület a támogatásra való jogosultság jövedelemhatárát az öregségi nyugdíjminimum 250%-ában határozta meg, ezért a támogatás összegének meghatározásakor a jövedelemhatárokat mindkét esetben módosítani szükséges.

INDOKOLÁS

1.§ A támogatás összegét a szociális törvény rendelkezéseihez hasonlóan a mindenkori központi költségvetésben meghatározott alapösszeg 80 %-ában kerül meghatározásra.

2. § Átmeneti szabályt határoz meg annak érdekében, hogy a jelenleg ápolásra tekintettel települési támogatásban részesülők juttatása január 1-jétől a társadalombiztosítási tárgyú jogszabályok alkalmazásában ápolási díjnak minősüljön.

3. § A lakhatási kiadásokhoz nyújtott települési támogatás összegének meghatározásakor a jövedelemhatár felső összegét módosítja.

4.§ Megállapításra kerül a rendelet hatálya.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Mindszentkálla Község Önkormányzata Képviselő-testülete ../2020.(IX…) önkormányzati rendelete az egyes szociális ellátások szabályozásáról szóló 3/2015.(II.28.) önkormányzati rendelete módosításáról

Társadalmi-gazdasági hatása: Az ápolásra tekintettel nyújtott támogatás összege emelkedik, a magasabb összegű ellátás igénybevételével az ellátott nyugdíjra való jogosultsága szempontjából szolgálati időnek számít.

Költségvetési hatása: nincs

Környezeti, egészségi következményei: nincs

Adminisztratív terheket befolyásoló hatása: nincs

Egyéb hatása: nincs.

A rendelet megalkotásának szükségessége: Az ápolásra tekintettel nyújtott támogatásban részesülők jogviszonyának rendezése, lakhatási kiadásokra tekintettel nyújtott támogatás esetében az összeg meghatározásakor a jövedelemhatárok módosulnak, így többen válnak jogosulttá a magasabb összegű ellátásra.

A rendelet megalkotása elmaradása esetén várható következmények:nincs

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: költségvetési forrás biztosítása

Kérem a Tisztelt Képviselő-testületet, hogy az előterjesztést megvitatni szíveskedjenek.

**Mindszentkálla Község Önkormányzata Képviselő-testületének**

**…./2020. (…) önkormányzati rendelete**

**az egyes szociális ellátások szabályozásáról szóló 3/2015.(II.28.)** **önkormányzati rendelete módosításáról**

Mindszentkálla Község Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §** Mindszentkálla Község Önkormányzata Képviselő-testületének az egyes szociális ellátások szabályozásáról szóló 3/2015.(II.28.) önkormányzati rendelete (a továbbiakban: Szr.) 12. § (2) bekezdés b) pontja helyébe a következő rendelkezés lép:

„b)a 10. § (2) bekezdése esetén a központi költségvetésről szóló törvényben meghatározott alapösszeg 80 %-a.”

**2. §** Az Szr. a következő 17. §-al egészül ki:

„16. § E rendeletnek az egyes szociális ellátások szabályozásáról szóló 3/2015. (II. 28.) önkormányzati rendelet módosításáról szóló …/2020. (IX. …) önkormányzati rendelet 1. §-ával megállapított 12. § (2) bekezdés b) pontját a támogatás összegének meghatározására 2020. január 1-jétől kell alkalmazni. A jelen rendelkezés hatálybalépésekor a 10. § (2) bekezdés szerinti támogatásban részesülők számára megállapított támogatás összegét e rendelkezés hatálybalépéstől számított 30 napon belül felül kell vizsgálni. „

**3. §** (1) Az Szr. 12. § (2) bekezdés c) pont ca) alpontjában a „100 %” szövegrész helyébe a „150 %” szöveg lép.

(2) Az Szr. 12. § (2) bekezdés c) pont cb) alpontjában a „100 %” szövegrész helyébe a „151 %” szöveg, a „150 %” szövegrész helyébe a „250 %” szöveg lép.

**4. §** Ez a rendelet a kihirdetését követő napon lép hatályba.

Csombó Zoltán dr. Szabó Tímea

polgármester jegyző

A kihirdetés napja: 2020. . …….

dr. Szabó Tímea

jegyző